PATVIRTINTA

Skuodo rajono savivaldybės tarybos

2018 m. rugsėjo 19 d. sprendimu Nr. T10-199/T9-

**SKUODO RAJONO SAVIVALDYBĖS 2018–2020 METŲ KORUPCIJOS PREVENCIJOS PROGRAMA**

**I SKYRIUS**

**ĮŽANGA**

1. Skuodo rajono savivaldybės 2017**–**2019 metų korupcijos prevencijos programa parengta vadovaujantis Lietuvos Respublikos nacionalinės kovos su korupcija 2015–2025 metų programos nuostatomis, Savivaldybės korupcijos prevencijos programos rengimo rekomendacijomis, patvirtintomis Lietuvos Respublikos specialiųjų tyrimų tarnybos direktoriaus 2014 m. birželio 5 d. įsakymu Nr. 2-185 „Dėl Savivaldybės korupcijos prevencijos programos rengimo metodikos patvirtinimo“, ir kitais teisės aktais, reglamentuojančiais korupcijos prevencijos veiklą.

2. Skuodo rajono savivaldybės 2018–2020 metų korupcijos prevencijos programos (toliau Programos) paskirtis – užtikrinti, korupcijos pasireiškimo tikimybės mažinimą Savivaldybėje ir savivaldybės įstaigose (institucijose). Užtikrinti veiksmingą ir kryptingą korupcijos prevencijos ir kontrolės sistemą.

3. Programa reglamentuoja Skuodo rajono savivaldybės (toliau – Savivaldybės) ir jos įstaigų kovos su korupcija tikslus ir uždavinius, bendrąsias ir specialiąsias korupcijos prevencijos priemones bei visuomenės dalyvavimą įgyvendinant šią programą.

4. Programoje vartojamos sąvokos:

4.1. Korupcija – valstybės tarnautojo ar jam prilyginto asmens tiesioginis ar netiesioginis siekimas, reikalavimas arba priėmimas turtinės ar kitokios asmeninės naudos (dovanos, paslaugos, pažado, privilegijos) sau ar kitam asmeniui už atlikimą arba neatlikimą veiksmų pagal einamas pareigas, taip pat valstybės tarnautojo arba jam prilyginto asmens veiksmai arba neveikimas siekiant, reikalaujant turtinės arba kitokios asmeninės naudos sau arba kitam asmeniui ar šią naudą priimti, taip pat tiesioginis ar netiesioginis siūlymas ar suteikimas valstybės tarnautojui, jam prilygintam asmeniui turtinės ar kitokios asmeninės naudos (dovanos, paslaugos, pažado, privilegijos) už atlikimą arba neatlikimą veiksmų pagal valstybės tarnautojo arba jam prilyginto asmens einamas pareigas, taip pat tarpininkavimas darant šioje dalyje nurodytas veikas.

4.2. Korupcinio pobūdžio teisės pažeidimai – korupcinio pobūdžio nusikalstamos veikos ir kiti tokio pobūdžio teisės pažeidimai, už kuriuos numatyta administracinė, drausminė ar kitokia teisinė atsakomybė.

4.3. Korupcijos prevencija – korupcijos priežasčių, sąlygų atskleidimas ir šalinimas, sudarant ir įgyvendinant atitinkamų priemonių sistemą, taip pat poveikis asmenims siekiant atgrasinti nuo korupcinio pobūdžio nusikalstamų veikų darymo.

4.4. Korupcinio pobūdžio nusikalstamos veikos– kyšininkavimas, prekyba poveikiu, papirkimas, kitos nusikalstamos veikos, jeigu jos padarytos viešojo administravimo sektoriuje arba teikiant viešąsias paslaugas siekiant sau ar kitiems asmenims naudos: piktnaudžiavimas tarnybine padėtimi arba įgaliojimų viršijimas, piktnaudžiavimas oficialiais įgaliojimais, dokumentų ar matavimo priemonių suklastojimas, sukčiavimas, turto pasisavinimas ar iššvaistymas, tarnybos paslapties atskleidimas, komercinės paslapties atskleidimas, neteisingų duomenų apie pajamas, pelną ar turtą pateikimas, nusikalstamu būdu įgytų pinigų ar turto legalizavimas, kišimasis į valstybės tarnautojo ar viešojo administravimo funkcijas atliekančio asmens veiklą ar kitos nusikalstamos veikos, kai tokių veikų padarymu siekiama ar reikalaujama kyšio, papirkimo arba nuslėpti ar užmaskuoti kyšininkavimą ar papirkimą.

4.5. Valstybės ar savivaldybės įstaiga – valstybės ar savivaldybės institucija ar įstaiga, taip pat viešoji įstaiga, kurios vienas iš steigėjų yra valstybės ar savivaldybės institucija ar įstaiga.

4.6. Antikorupcinis švietimas – tai veikla, kuria siekiama mažinti korupciją, ugdyti individualią ir kolektyvinę atsakomybę, pilietiškumą bei supažindinti su asmens teisėmis ir pareigomis visuomenę.

5. Kitos Programoje vartojamos sąvokos suprantamos taip, kaip apibrėžtos Lietuvos korupcijos prevencijos įstatyme ir kituose teisės aktuose.

6. Programa siekiama aktyvinti visuomenės paramą įgyvendinant numatytas kovos su korupcija priemones, siekiama mažinti korupcijos apraiškas Savivaldybėje, skatinti bendradarbiavimą su savivaldybei pavaldžiomis įstaigomis ir įmonėmis, nevyriausybinėmis ar kitomis organizacijomis, fiziniais asmenimis, ugdyti visuomenės nepakantumą korupcijos apraiškoms.

**II SKYRIUS**

**APLINKOS ANALIZĖ**

7. Korupcijai įvertinti pasitelkiami sociologiniai ir ekspertiniai vertinimo būdai ir tyrimai ne visada atskleidžia ją visais įmanomais aspektais, nes korupcija yra latentinis reiškinys. Todėl vertinant korupciją, tikslinga remtis įvairių tyrimų visuma ir faktiniais duomenimis apie padarytus korupcinio pobūdžio teisės pažeidimus.

8. 2011–2016 metais Specialiųjų tyrimų tarnyba (toliau – STT) inicijavo projektą „Lietuvos korupcijos žemėlapis“. Tyrimus atlikusio Vilmorusduomenimis, 56 proc. Lietuvos gyventojų korupciją įvardino kaip „labai rimtą problemą“. Ji yra 5-oje vietoje po kitų rimtų problemų.

Lietuvos gyventojai nurodė, kad labai paplitęs reiškinys, kai asmuo pasinaudoja pažintimis, įsidarbindamas į valstybės institucijas – 38 proc., kai valstybės tarnautojai naudojasi tarnybiniais automobiliais asmeniniais tikslais – 35 proc. Gyventojai išsakė, kad korupcija yra kliūtis, ji kliudo tiek žmonių gyvenimui – 67 proc., tiek ir visuomenės gyvenimui – 78 proc. Tyrimo duomenimis, 42 proc. gyventojų mano, kad korupcija per pastaruosius 5 metus išaugo.

2016 m., gyventojų nuomone, labiausiai korumpuotos sveikatos apsaugos institucijos – 51 proc. Nustatyta, kad 39 proc. gyventojų žino, kur kreiptis dėl korupcijos atvejų. Dauguma gyventojų – 68 proc.– mano, kad kyšis padeda spręsti problemas. Pranešti apie korupciją gyventojai nėra linkę, problema – baimė nukentėti.

**III SKYRIUS**

**SKUODO RAJONO SAVIVALDYBĖS 2015–2016 METŲ KORUPCIJOS PREVENCIJOS PROGRAMOS ĮGYVENDINIMO REZULTATAI**

9. Skuodo rajono savivaldybės 2015**–**2016 metų korupcijos prevencijos programa (toliau – Programa) buvo patvirtinta Skuodo rajono savivaldybės tarybos 2015 m. rugpjūčio 27 d. sprendimu Nr. T9-147 „Dėl Skuodo rajono savivaldybės 2015**–**2016 metų korupcijos prevencijos programos ir jos įgyvendinimo priemonių plano patvirtinimo“.

10. Programoje numatytomis priemonėmis buvo siekiama paskatinti visuomenę aktyviai reikšti nepakantumą korupcijai, remti korupcijos prevencijos priemonių įgyvendinimą Savivaldybės administracijoje, vykdyti glaudų Savivaldybės bendradarbiavimą su vyriausybinėmis ir nevyriausybinėmis organizacijomis, kitais asmenimis, ginant žmogaus teises ir laisves.

11. 2015 m. korupcijos pasireiškimo tikimybės nustatymas ir vertinimas atliktas šiose srityse: sanitarijos ir higienos taisyklių tvirtinimas ir jų laikymosi kontrolės organizavimas, švaros ir tvarkos viešosiose vietose užtikrinimas ir priėmimo į valstybės tarnautojo pareigas bei priėmimo į pareigas pagal darbo sutartį organizavimas ir kontrolė. 2016 metais korupcijos pasireiškimo tikimybės nustatymas ir vertinimas atliktas šiose srityje:

11.1. Viešųjų pirkimų inicijavimas, organizavimas, vykdymas ir kontrolė Skuodo rajono savivaldybės administracijoje.

11.2. Piliečių prašymų atkurti nuosavybės teises į išlikusį nekilnojamąjį turtą nagrinėjimas ir sprendimų dėl nuosavybės teisių atkūrimo priėmimas įstatymų nustatytais atvejais ir tvarka.

12. Visais atvejais kreiptasi į STT dėl informacijos apie asmenis, siekiančius eiti Savivaldybėje ar Savivaldybės įstaigose pareigas, numatytas Korupcijos prevencijos įstatymo 9 straipsnio 6 dalyje.

13. Buvo siekiama didinti viešųjų pirkimų organizavimo ir atlikimo viešumą, skaidrumą ir kontrolę. Pasiekti rezultatai:

13.1. Kiekvienais metais interneto svetainėje [www.skuodas.lt](http://www.skuodas.lt) skelbiama: viešųjų pirkimų planas, viešųjų pirkimų suvestinė, techninių specifikacijų projektai, informacija apie vykdomus pirkimus, viešųjų pirkimų ataskaitos, suvestinė informacija apie vykdomus mažos vertės pirkimus, suvestinė informacija apie vykdomus pirkimus per Centrinę perkančiąją organizaciją (toliau – CPO).

13.2. Savivaldybės administracija per 2015 metus elektroninėmis priemonėmis per Centrinę viešųjų pirkimų informacinę sistemą (toliau – CVPIS) įvykdė 29 pirkimus, 2016 metais – 89.

13.3. Buvo siekiama didinti viešumą ir atskaitingumą visuomenei. Viešai skelbiami Antikorupcijos komisijos posėdžių protokolai, Savivaldybės interneto svetainės skiltyje „Korupcijos prevencija“ skelbiama visa teisės aktais nustatyta būtina skelbti informacija. Gyventojai skatinami naudotis elektroninėmis paslaugomis.

13.4. 2016 m. Savivaldybės darbuotojai dalyvavo susitikime su STT Klaipėdos skyriaus atstovu.

14. Savivaldybėje, vadovaujantis teisės aktais, atliekamas antikorupcinis teisės aktų projektų vertinimas. 2015 metais parengtos 2, o 2016 metais – 6 teisės aktų projektų antikorupcinio vertinimo pažymos.

15. Skuodo rajono savivaldybės administracijos centralizuota vidaus audito tarnyba 2015 m. ir 2016 m. atliko aštuonis vidaus auditus.

**IV SKYRIUS**

**PRIELAIDOS, LEMIANČIOS KORUPCIJOS PASIREIKŠKIMĄ SAVIVALDYBĖJE**

16. Bendrosios korupcijos prielaidos:

16.1. socialinės (nedarbas, santykinai maži valstybės tarnautojų ir kitų darbuotojų atlyginimai, neefektyvi motyvacinė karjeros sistema viešajame sektoriuje);

16.2. teisinės (teisės aktų netobulumas, dažnas jų keitimas bei koalizijos, kontrolės sistemų, teisinių procedūrų ir priemonių netobulumas);

16.3. institucinės (nepakankamos vidaus ir išorės auditų apimtys, žinančių apie korupcijos atvejus darbuotojų baimė pranešti ne anonimiškai, nenoras dalyvauti antikorupcinėje veikloje);

16.4. visuomenės pilietiškumo stoka (visuomenės požiūrio į korupciją neapibrėžtumas ir prieštaringumas, nesipriešinimas korumpuotiems asmenims, piliečių pasyvumas antikorupcinėje veikloje).

17. Galimos vidinės korupcijos pasireiškimo prielaidos Savivaldybėje:

17.1. nepakankamai aktyvūs gyventojai kovojant su korupcija, nesulaukiama pranešimų apie korupcinio pobūdžio pažeidimus.

17.2. galimybė politikams dėl asmeninio suinteresuotumo daryti įtaką priimamiems sprendimams;

17.3. organizuojant ir vykdant viešuosius pirkimus;

17.4. priimant valstybės tarnautojus (darbuotojus) į darbą valstybės tarnyboje, skiriant savivaldybės įstaigų, įmonių vadovaujančius asmenis;

17.5. atliekant statybos, rekonstrukcijos, remonto darbų priežiūrą ir kontrolę;

17.6. teritorijų planavimo, statybos leidimų išdavimo sritis;

17.7. priimant sprendimus, susijusius su turto valdymu, privatizavimu, nuoma ir panauda;

17.8. išduodant leidimus ir licencijas;

17.9. priimant sprendimus, nustatančius mokesčių (rinkliavų ir pan.) lengvatas;

17.10. skiriant savivaldybės gyventojams lengvatas (kompensacijas, pašalpas ir pan.);

17.11. atliekant kitas viešojo administravimo ir paslaugų teikimo funkcijas.

**V SKYRIUS**

**PROGRAMOS TIKSLAI, UŽDAVINIAI IR VERTINIMO KRITERIJAI**

18. Programos pagrindinis tikslas – stiprinti korupcijos prevenciją ir kontrolę Savivaldybės administracijoje ir savivaldybės įstaigose, padidinti skaidrumą, atvirumą, mažinti sąlygas, skatinančias korupcijos atsiradimą.

19. Pirmasis Programos tikslas – skatinti korupcijos kaip neigiamo socialinio reiškinio netoleravimą ir nepakantumą.

20. Uždaviniai pirmajam Programos tikslui pasiekti:

20.1 Nustatyti Savivaldybės administracijos veiklos sritis, kuriose reikėtų nustatyti korupcijos pasireiškimo tikimybę.

20.2 Kreiptis į Lietuvos Respublikos specialiųjų tyrimų tarnybą dėl informacijos apie asmenį, siekiantį eiti arba einantį savivaldybės įstaigoje ar įmonėje pareigas, numatytas Korupcijos prevencijos įstatymo 9 straipsnio 6 dalyje.

20.3. Patvirtinti pareigybių, dėl kurių reikia kreiptis į Specialiųjų tyrimų tarnybą dėl informacijos apie asmenis surinkimą, sąrašą.

20.4 Kiekvienoje savivaldybės įstaigoje paskirti už korupcijos prevenciją atsakingą asmenį.

20.5 Atlikti visuomenės nuomonės apklausą dėl korupcijos pasireiškimo Skuodo rajono savivaldybėje ar savivaldybės įstaigose.

21. Antrasis Programos tikslas – didinti Skuodo rajono savivaldybės politikų, valstybės tarnautojų, darbuotojų ir gyventojų nepakantumą korupcijai.

22. Uždaviniai antrajam Programos tikslui pasiekti:

22.1. Savivaldybės įstaigų interneto svetainėse įdiegti skiltį „Korupcijos prevencija“, kurioje skelbti vykdomas korupcijos prevencijos priemones ir viešuosius pirkimus.

22.2. Atsižvelgiant į CPO kataloge pateiktų prekių, paslaugų ir darbų asortimentą, atlikti pirkimus per Centrinę perkančiąją organizaciją.

22.3. Savivaldybės administracijos ir įstaigų interneto svetainėse skelbti informaciją apie naudojamus tarnybinius automobilius.

23. Trečiasis Programos tikslas – didinti Savivaldybės valdymo efektyvumą, sprendimų ir procedūrų skaidrumą, viešumą ir atsakingumą visuomenei, mažinti ir šalinti korupcijos prielaidas.

24. Uždaviniai trečiajam Programos tikslui pasiekti:

24.1. Skatinti gyventojus naudotis elektroniniu būdu teikiamomis viešosiomis ir administracinėmis paslaugomis.

24.2. Būtina viešinti paaiškėjusią informaciją apie korupcinio pobūdžio pažeidimus

24.3. Parengti Savivaldybės įstaigų veiklos sričių, kuriose egzistuoja korupcijos pasireiškimo rizika, nustatymo ir vertinimo motyvuotą išvadą.

24.4 Parengti tvarką dėl Savivaldybėje gautų pranešimų, susijusių su korupcijos apraiškomis pateikimo, priėmimo ir nagrinėjimo.

24.5. Nagrinėti gyventojų skundus, susijusius su korupcijos apraiškomis pateikimo, priėmimo ir nagrinėjimo.

24.6. Parengti ir Savivaldybės internetiniame tinklalapyje bei rajono spaudoje skelbti pranešimus apie korupcijos prevenciją, juose pateikiant informacijos, skatinančios gyventojus pranešti apie korupcinio pobūdžio pažeidimus.

24.7. Dalyvauti Tarptautinės antikorupcijos dienos renginiuose.

24.8. Teikti savivaldybės biudžetinėms ir viešosioms įstaigoms, kurių steigėja (savininkė) yra Savivaldybės taryba ir savivaldybės seniūnijoms pasiūlymus bei metodinę informaciją korupcijos prevencijos klausimais.

24.9. Savivaldybės interneto svetainės skyriuje „Korupcijos prevencija“ skelbti informaciją apie Antikorupcijos komisijos veiklą, kitą medžiagą, susijusią su korupcijos prevencija.

24.10. Atlikti Savivaldybės administracijos valstybės tarnautojų (darbuotojų) anoniminės apklausą (tyrimą) tolerancijos korupcijai indekso nustatymui.

24.11 Organizuoti mokymus tarnybinės etikos, korupcijos prevencijos bei interesų konfliktų tema Savivaldybės valstybės tarnautojams (darbuotojams), Savivaldybės įstaigų ir institucijų vadovams, savivaldybės seniūnijoms, Savivaldybės tarybos nariams, moksleiviams bei gimnazistams.

25. Programos efektyvumas vertinamas pagal įgyvendintų Programos priemonių skaičių.

26. Kiekvienas konkretus korupcijos prevencijos ir antikorupcinio švietimo uždavinys ir priemonė vertinami pagal Skuodo rajono savivaldybės 2018–2020 metų korupcijos prevencijos programos priemonių plane nustatytus vertinimo kriterijus, pateikiamus Programos priede.

**VI SKYRIUS**

**PROGRAMOS ĮGYVENDINIMAS FINANSAVIMAS, STEBĖSENA, VERTINIMAS, ATSAKOMYBĖ, KONTROLĖ, KEITIMAS, PAPILDYMAS IR ATNAUJINIMAS**

27. Už Programos įgyvendinimo organizavimą, kontrolę, metodinės pagalbos teikimą korupcijos prevencijos srityje pagal kompetenciją atsako Skuodo rajono savivaldybės meras, Savivaldybės administracijos direktorius.

28. Programai įgyvendinti sudaromas Programos įgyvendinimo 2018–2020 metų priemonių planas (1 priedas), kuriame numatomos korupcijos prevencijos priemonės, jų įgyvendinimo terminai, atsakingi vykdytojai, laukiami rezultatai, įgyvendinimo vertinimo kriterijai. Tuo atveju, kai nurodomi keli numatomos priemonės vykdytojai, atsakingu vykdytoju laikomas tas, kuris vykdytojų sąraše nurodytas pirmas.

29. Priemonių plane išdėstytos įgyvendinimo priemonės, vykdymo terminai ir vykdytojai yra neatskiriama šios Programos dalis:

29.1. Programa vykdoma iš savivaldybės biudžeto asignavimų.

29.2. Programos nuostatų ir jos priemonių plane numatytų priemonių vykdymas privalomas jame nurodytiems vykdytojams.

29.3. Atsižvelgiant į teisės aktų, reglamentuojančių korupcijos prevenciją, pakeitimus, kompetentingų institucijų išvadas ir rekomendacijas, kitą reikšmingą informaciją, Programa gali būti keičiama. Pasibaigus Programos laikotarpiui, nauja Programa patvirtinama iki antrojo ketvirčio pabaigos.

30. Programos priemonių plano vykdymą kontroliuoja Savivaldybės meras ir Savivaldybės Antikorupcijos komisija.

31. Savivaldybės įstaigos, nevyriausybinės organizacijos, kiti juridiniai ir fiziniai asmenys iki einamųjų metų III ketvirčio pabaigos gali teikti Savivaldybės merui ir Antikorupcijos komisijai pasiūlymus dėl Programos nuostatų, tikslų ir uždavinių atnaujinimo, priemonių plano keitimo ar (ir) pildymo. Pasiūlymai gali būti skelbiami Savivaldybės interneto svetainėje.

32. Su Programa ir priemonių planu pasirašytinai supažindinami visi Skuodo rajono savivaldybės administracijos valstybės tarnautojai, darbuotojai ir savivaldybės valdymo sričiai priskirtų įstaigų vadovai.

33. Savivaldybės vadovai, atsižvelgdami į Programos nuostatas, sprendžia dėl būtinumo rengti ir tvirtinti institucines ar vadovaujamų įstaigų kovos su korupcija programas.

34. Programą tvirtina Savivaldybės taryba. Atsižvelgiant į teisės aktų pakeitimus, kompetentingų institucijų išvadas ir rekomendacijas, Programa gali būti keičiama ir papildoma Savivaldybės tarybos sprendimu.

**VII SKYRIUS**

**BAIGIAMOSIOS NUOSTATOS**

35. Už Programos ir priemonių įgyvendinimą paskirti atsakingi asmenys, nesilaikantys šioje Programoje nustatytų reikalavimų, atsako pagal galiojančius Lietuvos Respublikos teisės aktus.

36. Programa ir jos priemonių plano įgyvendinimo ataskaitos yra viešos ir skelbiamos Skuodo rajono savivaldybės interneto svetainėje [www.skuodas.lt](http://www.skuodas.lt), skiltyje „Korupcijos prevencija“.

\_\_\_\_\_\_\_\_\_\_\_\_\_\_\_\_\_\_

Indrė Mickuvienė, (8 440) 73 932